मौजूदा सीजन में मुंबई अभी तक अपनी काबिलियत के अनुरूप प्रदर्शन नहीं कर पाई है। पांच मैचों में चार बार उसे अंतिम ओवर में हार का सामना करना पड़ा है। कभी मुंबई की बल्लेबाजी चलती है तो कभी गेंदबाजी। दोनों विभाग एक साथ अभी तक टीम के लिए मिलकर अच्छा प्रदर्शन नहीं कर पाए हैं। पिछले मैच में एक समय मुंबई की टीम अच्छी स्थिति में थी, लेकिन अंतिम ओवरों में वह इसका फायदा नहीं उठा पाई और एक बड़ा स्कोर खड़ा करने से चूक गई। इसलिए कप्तान रोहित शर्मा चाहेंगे की हैदराबाद के खिलाफ उनकी टीम इस तरह की गलती न करे।